Музыкант зэчиифIэхэр
Кавказ Ищхъэрэм ис ныбжьыщIэ зэчиифIэхэм я зэпеуэу «Творческие вершины» зыфIащам хэту концерт гукъинэж щекIуэкIащ щэнхабзэмрэ гъуазджэхэмкIэ колледжым.
Программэм хагъэхьащ музыкэ гъуазджэм и произведенэ нэхъ гугъухэр: Рахманинов Сергей фортепианэмрэ оркестрымрэ папщIэ итха ЕтIуанэ, Ещанэ концертхэм я япэ Iыхьэр, Прокофьев Сергей фортепианэмрэ оркестрымрэ папщIэ итха Ещанэ концертым и япэ Iыхьэр. Къэбгъэлъагъуэмэ, пианист Iэзэхэм я зэфIэкIыр мы лэжьыгъэхэмкIэ къалъытэ.
Концертым зыкъыщагъэлъэгъуащ щэнхабзэмрэ гъуазджэхэмкIэ колледжым и фортепианэ къудамэм и 4-нэ курсым щIэсхэу Жамборэ Софиерэ ЗэшэкIуий Оксанэрэ, ГъуазджэхэмкIэ Кавказ Ищхъэрэ институтым и 5-нэ курсым щеджэ Мамаевэ Мадинэ.
Абыхэм музыкант зэчиифIэу зыкъагъэлъэгъуащ — Къэбэрдей-Балъкъэр къэрал филармонием и симфоние оркестрым (республикэм щIыхь зиIэ и артист Темыркъан Петр и дирижеру) и гъусэу классикэ макъамэ ягъэзэщIащ. Нэрылъагъущ республикэм щытхъу къыхуахьу мы ныбжьыщIэхэр урысейпсо зэпеуэхэм зэрыхэтыфынур.
ГЕРАСИМОВЭ Риммэ.
